KOMMISSIONENS GENNEMFØRELSESFORORDNING (EU) Nr. 1114/2011
af 4. november 2011
om ophævelse af forordning (EF) nr. 601/2008 om beskyttelsesforanstaltninger vedrørende visse fiskevarer importeret fra Gabon og bestemt til konsum
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions Funktionsmåde,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), og
ud fra følgende betragtninger:
(1)
Kommissionens forordning (EF) nr. 601/2008 (2) finder anvendelse på visse fiskevarer med oprindelse i Gabon og bestemt til konsum. Heri fastsættes det, at der skal foretages laboratoriekontrol af alle sendinger af disse fiskevarer for at sikre overholdelse af de relevante grænseværdier for tungmetaller og sulfitter, som er fastsat i henholdsvis Kommissionens forordning (EF) nr. 1881/2006 af 19. december 2006 om fastsættelse af grænseværdier for bestemte forurenende stoffer i fødevarer (3) og i Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer (4). Beskyttelsesforanstaltningerne blev indført, efter at der ved en EF-inspektion i 2007 blev påvist alvorlige mangler i Gabons overvågningssystem.
(2)
Levnedsmiddel- og Veterinærkontoret foretog i juli 2010 en opfølgende inspektion i Gabon for at evaluere de eksisterende systemer til overvågning af produktionen af fiskevarer, der er bestemt til eksport til Unionen. Inspektionsholdet iagttog forbedringer med hensyn til lovgivning, offentlige kontrolprocedurer og laboratorieresultater. Der blev fremsat en række anbefalinger, som Gabon efterfølgende tog op til behandling. Endvidere gennemføres der i Gabon nu kontrol forud for eksport, hvilket giver passende garantier, der gør det muligt at importere fiskevarer bestemt til konsum til Unionen.
(3)
Da den kontrol, der er fastsat i forordning (EF) nr. 601/2008, ikke længere er nødvendig, bør forordningen ophæves.
(4)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Forordning (EF) nr. 601/2008 ophæves.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. november 2011.